Notum sit omnibus præsentes inspecturis, quod dominus Hugo Boiche, miles, et Domina Petronilla, uxor ejus, et Huguenius et Wilelmus, filii ipsorum, dederunt et concesserunt, et penitus quitaverunt quidquid juris habuerant et habebant in furno de Marmeaus, et in molendino novo, quod est subtus villam quæ dicitur Vineas, et in media parte decimæ de Vasseio et in media parte tertiarum de Glenon, in perpetuam eleemosynam ecclesiæ Reomaensi. In cujus rei testimonium, ego Robertus, Dei gratia Lingon. episcopus, ad preces et instantiam utriusque partis præsentibus litteris sigillum nostrum fecimus apponi. Actum est hoc anno Domini Mº CCº XXXº IVº, mense decembri.